CK ออกหุ้นกู้ 3 ชุดรวมมูลค่า 4.5 พันลบ. จองซื้อ 4-6 ส.ค.นี้
CK ออกหุ้นกู้ 3 ชุดรวมมูลค่า 4.5 พันลบ.โดยชุดที่ 1 อายุ 3 ปี ดบ. 2.52% และชุดที่ 2 อายุ 4 ปี ดบ. 2.85% เสนอขายผู้ลงทุนสถาบัน-รายใหญ่ ชุดที่ 3 อายุ 7 ปี ดบ. 3.98% ขายนักลงทุนทั่วไป-ผู้ลงทุนสถาบัน จองซื้อ 4-6 ส.ค.58 ระดมทุนใช้ชำระคืนหุ้นกู้ที่ถึงกำหนดชำระ-รองรับการลงทุนทั้งใน-ตปท.
28 ก.ค. 2558

นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย จำกัด (มหาชน) หรือ KBANK เปิดเผยว่า KBANK และธนาคารกรุงไทย จำกัด (มหาชน) หรือ KTB ได้รับการแต่งตั้งให้เป็นผู้จัดการการจำหน่ายหุ้นกู้ บริษัท ช.การช่าง จำกัด (มหาชน) หรือ CK ครั้งที่ 2/2558 มูลค่ารวมไม่เกิน 4,500 ล้านบาท ซึ่งเป็นหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้
โดยแบ่งเป็นหุ้นกู้อายุ 3 ปี มูลค่าเสนอขายไม่เกิน 1,000 ล้านบาท อัตราดอกเบี้ย 2.52% และหุ้นกู้อายุ 4 ปี มูลค่าไม่เกิน 500 ล้านบาท อัตราดอกเบี้ย 2.85% เสนอขายเฉพาะผู้ลงทุนสถาบันและผู้ลงทุนรายใหญ่ และหุ้นกู้ชุดอายุ 7 ปี ซึ่งบริษัทมีสิทธิไถ่ถอนก่อนกำหนดภายหลังครบ 2 ปีนับจากวันออกหุ้นกู้มูลค่าไม่เกิน 3,000 ล้านบาท อัตราดอกเบี้ย 3.98% เสนอขายแก่ผู้ลงทุนทั่วไปและผู้ลงทุนสถาบัน โดยจะจ่ายดอกเบี้ยทุก 3 เดือน
ทั้งนี้ผู้ลงทุนทั่วไปที่สนใจสามารถจองซื้อขั้นต่ำ 100,000 บาท และทวีคูณครั้งละ 100,000 บาท ระหว่างวันที่ 4–6 ส.ค.ที่สาขาธนาคารทั้งสองราย
โดยบริษัทมีแผนจะนำเงินที่ได้จากการเสนอขายหุ้นกู้ในครั้งนี้ ไปใช้เป็นเงินทุนหมุนเวียนและชำระคืนเงินกู้ของบริษัท ตลอดจนเพื่อรองรับการลงทุนโครงการสาธารณูปโภคขั้นพื้นฐานทั้งในประเทศและต่างประเทศ จึงคาดว่าหุ้นกู้ครั้งนี้จะได้รับความสนใจจากนักลงทุนเหมือนที่ผ่านมา
ขณะที่หุ้นกู้ของ CK ได้รับการจัดอันดับความน่าเชื่อถือจากบริษัท ทริสเรทติ้ง จำกัด ที่ระดับ A-/Stable สะท้อนถึงผลประกอบการที่ดีและมีความยืดหยุ่นทางการเงินสูง รวมทั้งผลตอบแทนที่เหมาะสม
 